SET เสี่ยงเปิดลบ! วิตกยอดติดเชื้อ “โควิด” ทะยานสูง-เทรดวอร์ไม่ชัดเจน
SET เสี่ยงเปิดลบ! วิตกยอดติดเชื้อ “โควิด” ทะยานสูง-เทรดวอร์ไม่ชัดเจน
29 มิ.ย. 2563

นายคณฆัส จิรเสวีนุประพันธ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า การเคลื่อนไหวของดัชนีหุ้นไทยเช้านี้มีโอกาสปรับตัวลงในทิศทางเดียวกับตลาดหุ้นภูมิภาค ที่ส่วนใหญ่ปรับลดลงในเกณฑ์ 1% หลังดัชนีดาวโจนส์ปิดร่วงลงกว่า 700 จุดเมื่อคืนวันศุกร์ และดาวโจนส์ฟิวเจอร์สเช้านี้ก็ยังปรับตัวลงต่อเนื่อง จากจำนวนผู้เสียชีวิตจากไวรัสโควิด-19 ที่พุ่งทะลุ 5 แสนราย
ทั้งนี้ ทำให้ตลาดกังวลว่ารัฐบาลทั่วโลกอาจกลับมาใช้มาตรการล็อกดาวน์เศรษฐกิจเพื่อควบคุมการแพร่ระบาดอีกครั้ง รวมถึงความขัดแย้งระหว่างสหรัฐและจีน หลังมีรายงานข่าวข้อตกลงทางการค้าเฟสแรกของทั้งสองประเทศอาจเผชิญความเสี่ยงมากขึ้น
อย่างไรก็ตามตลาดยังจับตาปัจจัยภายในประเทศ โดยยังมีความคาดหวังการทำราคาปิดสิ้นงวดบัญชี (Window dressing) ที่อาจจะเกิดขึ้นในสัปดาห์นี้ ซึ่งเป็นสัปดาห์สุดท้ายของสิ้นไตรมาส 2/63 รวมถึงการประชุมศูนย์บริหารสถานการณ์โควิด-19 (ศบค.) ชุดใหญ่ในวันนี้ ที่จะพิจารณาเรื่องการผ่อนปรนกิจการ/กิจกรรมในระยะที่ 5 ซึ่งตลาดส่วนใหญ่รับรู้ไปบ้างแล้ว รวมถึงยังต้องจับตาสถานการณ์การเมือง โดยเฉพาะการปรับคณะรัฐมนตรี (ครม.) ที่อาจจะมีขึ้นในระยะต่อไปด้วย
พร้อมให้แนวรับบริเวณ 1,306-1,311 จุด ส่วนแนวต้านที่ 1,338-1,342 จุด